Foto’s: Een dood, twee gewond in Sandton-rooftogEen van die verdagtes wat in hegtenis geneem is Foto: @Ice_Izo, Twitter Nog ‘n foto volg onderaan die berig. ŉ Gewapende rower is Dinsdag in Sandton, Johannesburg doodgeskiet en twee ander is beseer. “ŉ Polisiebeampte het omstreeks 13:00 ŉ voertuig opgemerk wat vermoedelik in ŉ gewapende rooftog in Rivoniarylaan gebruik is,” het kol. Lungelo Dlamini, woordvoerder van die polisie in Gauteng, gesê. ŉ Werknemer van Avis is Dinsdagoggend van juwele, drie selfone en kontant beroof. “Toe die beampte die voertuig wou voorkeer, het die persoon weggejaag en teen verskeie ander voertuie gebots voordat die bestuurder beheer oor die voertuig verloor het,” het Dlamini gesê. Hy sê een van die mans het op die polisie geskiet terwyl drie ander uit die motor gespring en weggehardloop het. “Een verdagte is noodlottig gewond tydens die skietery,” het Dlamini bygevoeg. “Twee ander is geskiet en gewond en een is ongedeerd in hegtenis geneem.” Hy sê ŉ polisiebeampte is ook in die skietery beseer. “ŉ Geregtelike doodsondersoek sal geopen word vir die verdagte wat noodlottig gewond is.” Die drie mans sal aangekla word van poging tot moord, die besit van ongelisensieerde vuurwapens, en die besit van vermoedelik gesteelde goedere. Die polisie het beslag gelê op drie vuurwapens en een selfoon. -SAPA Die toneel in Rivoniaweg, Sandton Foto: @Ice_Izo, Twitter Een van die verdagtes wat in hegtenis geneem is Foto: @Ice_Izo, Twitter